Kruunusiltojen rakentamiselle myönnettiin lupa – tulossa Suomen pisin silta

Havainnekuva Kruunusillat-hankkeesta. Sanna Jompero

Riikka Jokinen

Aluehallintovirasto on myöntänyt Helsingin kaupungille luvan Kruunusiltojen rakentamiseen Nihdistä (Sompasaari) Korkeasaareen ja edelleen Korkeasaaresta Laajasalon Kruunuvuorenrantaan.

Lupa sisältää siltojen rakentamisen lisäksi luvan merialueen ruoppaamiseen ja täyttämiseen sekä tarvittavien rantarakenteiden rakentamiseen.

Helsinki haki lupaa syksyllä, kun valtuusto hyväksyi Kruunusiltojen rakentamisen.

Nihdistä Korkeasaareen johtava Finkensilta on 300 metriä pitkä ja Korkeasaaresta Laajasaloon johtava Kruunuvuorensilta noin 1,2 kilometriä pitkä.

Tavoitteena on, että Finkensilta rakennetaan vuosien 2018–2019 aikana ja Kruunuvuorensilta vuosien 2019–2022 aikana.

Nyt myönnetyn luvan mukaan rakentamistöitä ei kuitenkaan saa tehdä olemassa olevien kalaväylien tai Nimismies-luodon ja Emäntä-luodon alueella meritaimenen vaellusaikana (15.8.–30.9) eikä lintujen pesimäaikaan (1.4.–30.6.) 500 metriä lähempänä edellä mainittuja luotoja eikä Palosaaren pohjoisrannan alueella.

Ruoppaus- ja täyttötyöt on puolestaan tehtävä 1.10.–31.3. välisenä aikana.

Lisäksi kaupungin tulee myös muun muassa sopia ammattikalastajille mahdollisesti aiheutuvien edunmenetysten korvaamisesta.

Kruunusillat-hanke Kruunusillat-hanke yhdistää raitiotieyhteydellä Laajasalon, Korkeasaaren ja Kalasataman osaksi kantakaupunkia. Hanke sisältää kaikkiaan kolme siltaa, joista 1,2 kilometrin mittainen Kruunuvuorensilta on valmistuessaan Suomen pisin silta. Silloille rakennetaan raitiotieyhteyden lisäksi pyörätie ja jalankulkuväylä. Myös hälytysajoneuvot voisivat kulkea siltoja pitkin. Sen sijaan autoliikennettä silloille ei tule. Koko hankkeen hinta on arviolta 375 miljoonaa euroa. Helsingin kaupunginvaltuusto hyväksyi Kruunusiltojen hankesuunnitelman syksyn kokouksessaan äänin 63–6.